*****

ΚΑΝΟΝΙΣΜΟΣ (ΕΟΚ) αριθ. 2040/86 ΤΗΣ ΕΠΙΤΡΟΠΗΣ

της 30ής Ιουνίου 1986

για τις λεπτομέρειες εφαρμογής της εισφοράς συνυπευθυνότητας στον τομέα των σιτηρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (2), και ιδίως το άρθρο 4 παράγραφος 7,

Εκτιμώντας:

ότι το άρθρο 4 του κανονισμού (ΕΟΚ) αριθ. 2727/75 προβλέπει την καθιέρωση καθεστώτος εισφοράς συνυπευθυνότητας που εφαρμόζεται στα σιτηρά που παράγονται στην Κοινότητα· ότι πρέπει να θεσπιστούν οι λεπτομέρειες εφαρμογής για να υλοποιηθεί αυτό το καθεστώς·

ότι υπάγονται στην εισφορά συνυπευθυνότητας τα σιτηρά που υφίστανται μια πρώτη μεταποίηση, ή που παραλαμβάνονται από τον οργανισμό παρέμβασης, ή που εξάγονται υπό μορφή σπόρων· ότι πρέπει να δοθεί ο ορισμός της πρώτης μεταποίησης·

ότι πρέπει, στην περίπτωση πρώτης μεταποίησης, να προσδιοριστούν υπόχρεοι για την εισφορά αυτή καθώς και η περιοδικότητα της πληρωμής από τους τελευταίους· ότι στις άλλες περιπτώσεις κατά τις οποίες οφείλεται η εισφορά, πρέπει να καθοριστεί η ημερομηνία λήξης της προθεσμίας για την είσπραξή της·

ότι είναι αναγκαίο, σε περίπτωση μεταπώλησης των αποθεμάτων της παρέμβασης, να εξασφαλιστεί ότι δεν εισπράττεται για δεύτερη φορά η εισφορά·

ότι μόνο τα σιτηρά που παράγονται στην Κοινότητα υπάγονται στην εισφορά συνυπευθυνότητας· ότι πρέπει, συνεπώς, να προβλεφθεί απαλλαγή για τα εισαγόμενα σιτηρά τα οποία επανεξάγονται ή μεταποιούνται, με την επιφύλαξη ορισμένων αποδείξεων·

ότι ένας από τους στόχους του καθεστώτος της εισφοράς συνυπευθυνότητας είναι να ευαισθητοποιήσει τους παραγωγούς ως προς την κατάσταση που επικρατεί στην αγορά· ότι, για το σκοπό αυτό, η επιβάρυνση της εισφοράς πρέπει να έχει επίπτωση στους τελευταίους· ότι πρέπει, ως εκ τούτου, να καθιερωθεί σύστημα τιμολόγησης που λαμβάνει υπόψη αυτή την απαίτηση· ότι η αρχή αυτή της επίπτωσης της εισφοράς εφαρμόζεται με την επιφύλαξη κάθε συμβατικής ρήτρας που αντιτίθεται σ' αυτήν·

ότι οι μεταποιητές πρέπει να τηρούν στη διάθεση των εθνικών αρχών μια λογιστική, προκειμένου να επιτραπεί σ' αυτές να ασκούν αποτελεσματικό έλεγχο·

ότι, προκειμένου να εξασφαλιστεί η καλή λειτουργία του καθεστώτος της εισφοράς, φαίνεται ότι είναι αναγκαίο να θεσπιστούν συμπληρωματικά εθνικά μέτρα· ότι η Επιτροπή πρέπει να είναι σε θέση να εκτιμήσει τα μέτρα αυτά το ταχύτερο δυνατό·

ότι η Επιτροπή Διαχείρισης Σιτηρών δεν διατύπωσε γνώμη μέσα στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η εισφορά συνυπευθυνότητας που αναφέρεται στο άρθρο 4 του κανονισμού (ΕΟΚ) αριθ. 2727/75 οφείλεται για τα σιτηρά όταν αυτά:

- εισέρχονται σε διαδικασία πρώτης μεταποίησης,

- παραλαμβάνονται από τον οργανισμό παρέμβασης, ή

- εξάγονται υπό μορφή σπόρων προς την Πορτογαλία, κατά τη διάρκεια του πρώτου σταδίου, ή προς τρίτες χώρες· ως εξαγωγή νοείται η περάτωση των τελωνειακών διατυπώσεων εξαγωγής.

Για τον καθορισμό των ποσοτήτων που υπάγονται στην εισφορά στα πλαίσια της πρώτης μεταποίησης λαμβάνονται υπόψη οι ποσότητες των σιτηρών που εισέρχονται στην επιχείρηση με σκοπό αυτή τη μεταποίηση.

2. Κατά την έννοια του παρόντος κανονισμού νοείται ως «πρώτη μεταποίηση» κάθε επεξεργασία του σπόρου ώστε το προϊόν που λαμβάνεται να μην μπορεί πλέον να υπαχθεί στο κεφάλαιο 10 του κοινού δασμολογίου. Η μεταποίηση των σιτηρών που παραδίδονται ή διατίθενται σε μια επιχείρηση από έναν παραγωγό με σκοπό τη μεταγενέστερη χρησιμοποίηση στη εκμετάλλευσή του θεωρείται ως πρώτη μεταποίηση.

Οι πρώτες μεταποιήσεις που πραγματοποιούνται από έναν παραγωγό στη γεωργική εκμετάλλευσή του απαλλάσσονται από την εισφορά συνυπευθυνότητας εφόσον το λαμβανόμενο προϊόν χρησιμοποείται στην εν λόγω εκμετάλλευση για τη διατροφή των ζώων.

Άρθρο 2

1. Η εισφορά καταβάλλεται από τους φορείς που προβαίνουν σε μια μεταποίηση κατά την έννοια του άρθρου 1 παράγραφος 2. Η εισφορά αυτή καταβάλλεται στον αρμόδιο οργανισμό, που ορίζεται για το σκοπό αυτό από κάθε κράτος μέλος, για τις εργασίες μεταποίησης που λαμβάνουν χώρα κατά τη διάρκεια περιόδου ενός μηνός. Η καταβολή αυτή πραγματοποιείται το αργότερο στο τέλος του μηνός που ακολουθεί την εν λόγω περίοδο. Κατά την πληρωμή αποστέλλεται στην αρμόδια αρχή γραπτή δήλωση σύμφωνα με το υπόδειγμα που εμφαίνεται στο παράρτημα.

2. Σε περίπτωση παρέμβασης, η είσπραξη της εισφοράς συνυπευθυνότητας πραγματοποιείται κατά την πληρωμή της τιμής αγοράς από τον οργανισμό παρέμβασης.

3. Στην περίπτωση εξαγωγής υπό μορφή σπόρων, η εισφορά συνυπευθυνότητας εισπράττεται από τις αρμόδιες αρχές το αργότερο στο τέλος του μηνός που ακολουθεί εκείνον κατά τον οποίο συμπληρώθηκαν οι διατυπώσεις εξαγωγής.

4. Τα κράτη μέλη ανακοινώνουν στην Επιτροπή πριν από τις 15 κάθε μήνα τα ποσά που εισέπραξαν τον προηγούμενο μήνα, αναφέροντας τις αντίστοιχες ποσότητες που υπάγονται στην εισφορά συνυπευθυνότητας.

Άρθρο 3

Για την ίδια ποσότητα σιτηρών, η εισφορά συνυπευθυνότητας εισπράττεται μία μόνο φορά.

Στην περίπτωση μεταπώλησης των αποθεμάτων παρέμβασης, ο οργανισμός παρέμβασης εκδίδει βεβαίωση δικαιώματος απαλλαγής από την εισφορά συνυπευθυνότητας για καθορισμένες ποσότητες. Μπορούν να εκδοθούν αποσπάσματα αυτής της βεβαίωσης.

Άρθρο 4

Απαλλάσσονται της εισφοράς συνυπευθυνότητας τα σιτηρά που εισάγονται με προέλευση τις τρίτες χώρες ή την Πορτογαλία και μεταποιούνται ή επανεξάγονται προς τις τρίτες χώρες ή την Πορτογαλία. Αυτή η απαλλαγή εξαρτάται από την προσκόμιση της απόδειξης ότι το μεταποιημένο ή επανεξαγόμενο προϊόν είναι το ίδιο με το προϊόν που έχει εισαχθεί προηγουμένως.

Άρθρο 5

1. Οι φορείς που πραγματοποιούν τις εργασίες που αναφέρονται στο άρθρο 1 παράγραφος 1 μεταβιβάζουν την εισφορά συνυπευθυνότητας στον προμηθευτή τους. Γίνεται επίσης μεταβίβαση κατά τη διάρκεια κάθε προηγούμενης συναλλαγής, μέχρι το στάδιο της προμήθειας από τον παραγωγό. Για κάθε μία από τις συναλλαγές που αναφέρονται στο πρώτο εδάφιο, τα σχετικά δικαιολογητικά αναφέρουν ξεχωριστά το ποσό της εισφοράς που αφαιρείται.

2. Η μεταβίβαση που αναφέρεται στην παράγραφο 1 εφαρμόζεται επίσης στις συμβάσεις που συνάπτονται ή εκτελούνται πριν από την περίοδο εμπορίας κατά τη διάρκεια της οποίας εισπράττεται η εισφορά συνυπευθυνότητας.

Άρθρο 6

Οι φορείς που αναφέρονται στο άρθρο 2 παράγραφος 1 θέτουν στη διάθεση της αρμόδιας εθνικής αρχής μια λογιστική η οποία αναφέρει ιδίως:

α) τα ονόματα και τις διευθύνσεις των παραγωγών και των φορέων οι οποίοι έχουν παραδώσει σιτηρά σε σπόρους·

β) τις ποσότητες που έχουν αποτελέσει αντικείμενο των παραδόσεων που προαναφέρθηκαν·

γ) το ποσό της εισφοράς συνυπευθυνότητας που έχει αφαιρεθεί·

δ) τις ποσότητες των σιτηρών που μεταποιήθηκαν, που υπάγονται και τις ποσότητες που απαλλάσσονται της εισφοράς.

Άρθρο 7

1. Τα κράτη μέλη λαμβάνουν τα αναγκαία συμπληρωματικά μέτρα για να εξασφαλίσουν την είσπραξη της εισφοράς συνυπευθυνότητας σύμφωνα με τον παρόντα κανονισμό, ιδίως δε τα μέτρα ελέγχου. Για το σκοπό αυτό μπορούν να καταρτίσουν κατάλογο όπου εμφαίνονται τα ονόματα των φορέων που αναφέρονται στο άρθρο 2 παράγραφος 1.

2. Τα κράτη μέλη ανακοινώνουν στην Επιτροπή πριν από την 1η Οκτωβρίου 1986 τα μέτρα που αναφέρονται στην παράγραφο 1.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 139 της 24. 5. 1986, σ. 29.

ΠΑΡΑΡΤΗΜΑ

Όνομα:

Διεύθυνση::

Βεβαιώνω ότι έχω προβεί στη μεταποίηση των ακόλουθων ποσοτήτων σιτηρών κατά τον μήνα:

1.2.3.4 // // // // // Ποσότητα

που μεταποιήθηκε

// Αντίστοιχη

ποσότητα

που αγοράσθηκε

// Καθεστώς

// Εισφορά

που εισπράχθηκε // // // // // // // Υπόκειται στην εισφορά συνυπευθυνότητας // // // // Απαλλάσσεται της εισφοράς συνυπευθυνότητας (συνημμένη βεβαίωση) // 0 // // // - σιτηρά που έχουν εισαχθεί // // // // - σιτηρά που έχουν αγορασθεί από τον οργανισμό παρέμβασης σύμφωνα με το άρθρο 3 // // // // - σιτηρά που απαλλάσσονται σύμφωνα με τον κανονισμό (ΕΟΚ) αριθ. 2040/86 // // // // - άλλες απαλλαγές // // // // //